**\_\_. tétel: A tömegkommunikáció és az információs társadalom hatása a nyelvhasználatra**

A nyelvet folyamatos külső hatások érik, ezért folyamatosan változik. A XX. századtól a legnagyobb hatást a nyelvhasználatra az információs eszközök fejlődése fejti ki. Ez a folyamat az utóbbi évtizedekben tovább gyorsult.

A korábbi időkhöz képest ma már az átlagember is rengeteg információhoz hozzáfér. Az átlagember nem csak hírfogyasztó, de maga is tartalommegosztó lehet, bárki indíthat blogot, kommentálhat híreket, eseményeket. Emiatt az interneten olvasható szövegek minősége változó, gyakran nyelvtanilag is hibás szövegekkel találkozhatunk, hiszen nincs ellenőrzés.

Az internet és a mobiltelefonok megjelenése szinte minden vonalon forradalmat jelentett. Jelenleg az internet az információs forradalom alapja. Kifejlődéséhez a digitális technológiák, a számítástechnika, a műholdas és kábeles hálózatok fejlődése volt szükséges. A tömegkommunikáció eddig egyoldalú volt: egyvalaki üzenete jutott el egy központon (újság, rádió, tévé) a vevők tömegeihez. Az internet megnyitotta az utat a közvetlen visszajelzés, a kétoldalú tömegkommunikáció felé.

Mivel az informatika nyelve az angol, ezért megfigyelhető, hogy a nyelvbe egyre több angol szó, kifejezés kerül be, pl.: email, tweet, chat…

Az sms-ben, csetelés közben használt nyelv stílusa, megszerkesztettsége közelebb áll a szóbeli nyelvhez, bár leírjuk. A helyesírásra kevésbé ügyelnek, a gyors információcserén van a hangsúly. Ezért gyakoriak a helyesírási hibák és a rövidítések. Az érzelmek kifejezése is szerepet kap, mivel az emberek csetelés közben nem látják egymás kifejezéseit, ezért emocionális ikonokkal („szmájli”) közlik érzelmeiket a beszélgetők. Ez visszahat az írott nyelvhasználatra is, hiszen egyre gyakrabban jelennek meg írott szövegekben is ezek a jelek: XD, ;), stb…

A mobiltelefonnak a nyelvhasználatra gyakorolt hatása:

A vezetékes telefon használata megkövetel bizonyos udvariassági formát, azonban a mobiltelefonnál a bemutatkozás elmaradhat, mert a telefon kiírja a hívó nevét.

Lehetséges veszélyek:

Visszaszorulhat az olvasás, a könyvek szerepét átveszi az internet. Romlik a helyesírás, mert a hosszú levelek helyét átveszik az e-mailek, az SMSek és a csevegőprogramok ezek esetében az egyszerűségre törekednek az emberek, a helyesírás rovására megy a rövidség. A társas kapcsolatok minősége romolhat, ha az emberek nem találkoznak személyesen, csak csevegőprogramokon keresztül.

\_

Feladatok:

 Nevezze meg a különféle tömegkommunikációs eszközök előnyeit és hátrányait!

Az alábbi szavak felhasználásával mutassa be az internetes és telefonos kommunikáció lehetőségeit!

*SMS, E-mail, Chat*